|  |  |
| --- | --- |
| **ROKODELSKA PANOGA** | **Krojaštvo in šiviljstvo** |
| **POVZETEK** | |
| Krojaštvo in šiviljstvo sta oblačilni obrtni panogi za izdelovanje različnih vrst tekstilnih izdelkov; krojači in krojačice krojijo in izdelujejo predvsem moške obleke, kostime in plašče, šivilje pa ženske obleke, perilo in druge tekstilne izdelke. Po propadu tekstilne industrije v Sloveniji delujejo krojaške in šiviljske delavnice z unikatno ali maloserijsko izdelavo oblačil, dobro razvejane pa so tudi popravljalnice. | |
| **OPIS PANOGE** | |
| Krojači so v virih omenjeni že v 13. stol. v Piranu. Najstarejši krojaški cehi so bili ustanovljeni v Beljaku, Ljubljani in Škofji Loki. Poleg plaščev so krojači šivali tudi kožuhe. Šiviljstvo se je v 19. stol. razvilo iz krojaštva kot žensko profilirano obrtno izdelovanje ženskih oblačil in spodnjega perila. V 19. stol. so v slovenskih mestih delovali šiviljski saloni, v katerem so lastnice zaposlovale tudi po več kot deset žensk. Izdelovali so tudi posteljno perilo ali pa so bile delavnice usmerjene v izdelovanje določenih izdelkov, na primer za šivanje predpasnikov, namiznih prtov, popravljanje oblačil.  Kasneje se je iz krojaštva in šiviljstva razvila tekstilna industrija, najbolj na Gorenjskem, pa tudi v Beli Krajini, na Štajerskem in v Pomurju. Pospešeno je propadala v 90. letih 20. stol., saj je uvoz cenejših tekstilnih izdelkov zmanjšal povpraševanje. Zdaj so šiviljske in krojaške delavnice redke. Kljub temu da so uvožena oblačila iz svetovnih tekstilnih industrijskih središč (predvsem z Bližnjega vzhoda) na ravni EU od leta 2005 – zaradi rahljanja uvozne regulative za tekstilne proizvode iz tretjih držav – za prebivalstvo dostopnejša, je pomembno, da še vedno delujejo modna krojaštva v bližini doma. Danes so to specializirane delavnice, ki večinoma izdelujejo unikatna individualno krojena oblačila po naročilu, in delavnice, ki so specializirane za določene tipe izdelkov z visoko dodano vrednostjo. Šiviljstvo kot rokodelska panoga je pomembno tudi za ohranjanje starih in prepoznavnih krojev, ki so izdelani maloserijsko. Takšni so najrazličnejši pripadnostni kostumi: narodni, regionalni, dramski itd., pa tudi historični, za potrebe gledališč. Pomembne so tudi šiviljske popravljalnice.  Krojači in šivilje pri delu krojijo kose blaga v oblačila, spodnje in posteljno perilo, torbice, dekorativne kose, vrhnji sloj obutve itd. Njihova obvezna oprema so šivalni stroj, pripomočki za šivanje, škarje, bucike, šiviljski meter, lutka za pomerjanje, likalnik, sukanci in kakovostno blago. Šivilje in krojači morajo izdelke dobro načrtovati in oblikovati; pri svojem delu morajo biti natančni in vztrajni, pri popravilu pa je potrebna tudi iznajdljivost. Kljub uporabi stroja je veliko dela še vedno ročnega, npr. priprava kosov blaga, šivanje detajlov itd.  V Sloveniji še obstaja strokovno izobraževanje za t. i. izdelovalca (konfekcijskih) oblačil ali ustvarjalca modnih oblačil. Rokodelci se danes kljub temu največkrat učijo »ob delu«, po modelu vajeništva. Ne smemo zanemariti tudi velike ponudbe šiviljskih tečajev, ki so – zaradi odsotnosti boljšega izobraževalnega sistema – pomembni pri ohranjanju in nadgrajevanju znanja. Hkrati pa popularizacija obrti lahko vodi k poenostavljanju in preprostemu kopiranju šiviljskih krojev, kar je lahko nevarno, da bi se izgubili specifična mojstrska znanja in veščine. V Sloveniji krojači in šivilje sodelujejo s profesionalnimi modnimi tekstilnimi oblikovalci, kar je ključno za medsebojno izmenjavo znanj in razvoj obeh rokodelskih panog.  Krojaške in šiviljske delavnice so navzoče vsepovsod po Sloveniji in nimajo razvidnih centrov. Obrt je – kljub redkosti in butičnosti – v Sloveniji še vedno delujoča in se razvija naprej ob pomoči vplivov iz tujine. Profesionalne šivilje in krojači se formalno organizirajo v sekciji tekstilcev pri Obrtno-podjetniški zbornici Slovenije. | |
| **EVALVACIJA PANOGE** | |
| **Vidik rokodelskih in obrtniških znanj, spretnosti in veščin** | Potrebni so: dobro poznavanje lastnosti različnih vrst tekstila, natančnost, vešča uporaba šivalnega stroja, oblikovanje in prirejanje krojev za najrazličnejše tekstilne izdelke in postave. Pomembno je tudi poznavanje in obvladovanje ročnih načinov šivanja in izdelave posameznih elementov oblačila (načini izdelave rokavov, žepov, gumbnic, naborkov, všivanje …).  Za rokodelsko panogo obstaja formalno srednje poklicno izobraževanje, znanje pa lahko rokodelci izpopolnijo z mojstrskim izpitom in pridobitvijo naziva mojster oziroma mojstrica šivilja-krojač. |
| **Vidik ohranjanja regionalnih razpoznavnosti in kultur, varstva in bogatenja kulturne dediščine** | Panoga ni vpisana v Register nesnovne kulturne dediščine. Kakovostni tekstilni izdelki domače obrti so označeni s kolektivno blagovno znamko, ki jamči kakovost, gradi prepoznavnost in želi poudariti prednosti nakupa slovenskih tekstilnih izdelkov. Znanja so zaradi opaznega upada mojstrov šiviljstva, zapiranja poslovnih subjektov, ki zaposlujejo šivilje in krojače, ogrožena. |
| **Vidik identitete in prepoznavnosti** | Rokodelci in rokodelke so od leta 1988 povezani v sekcijo tekstilcev pri OZS, v kateri deluje približno 120 delavnic. Sekcija spremlja in predlaga zakonodajno ureditev in organizira izobraževanja ter se zavzema za kakovost izdelkov in storitev. Pomembni dogodki za javnost so tudi modne revije športnih in večernih oblačil, ki jih izdelujejo člani sekcije. Šiviljstvo je pomembno tudi za ohranjanje starih in prepoznavnih krojev, ki so izdelani maloserijsko. |
| **Vidik družbenega in gospodarskega napredka** | Domače šiviljske in krojaške delavnice pozitivno vplivajo na krajšanje produkcijske poti od izdelave do potrošnika in spodbujajo osebni odnos z izdelovalci. Prav tako obrt spodbuja k popravilu in vnovični rabi ter stremi k odmiku od množične potrošnje ter neetične produkcije cenenih oblačil hitre mode. Sekcija tekstilcev je dosegla plačilo nižjega davka na popravilo in manjšo predelavo oblačil. Orodja se posodabljajo s časom (šivalni stroji), vendar razpon osnovnih pripomočkov ostaja enak kot v preteklosti. |
| **Vidik učinkov na medgeneracijsko povezovanje in vseživljenjsko učenje** | Šiviljstvo in krojaštvo dandanes spodbujata medgeneracijsko sodelovanje, saj je veliko rokodelk in rokodelcev, ki so bili deležni temeljitega šolanja in si želijo predati znanje mlajšim. Prav tako je šiviljstvo ena izmed rokodelskih panog, ki omogoča osebnostno izražanje ter k učenju in ohranjanju znanj spodbuja mlado generacijo. |
| **Vidik učinkov na turizem** | Dejavnost zaenkrat še ni neposredno vpeta v turistično ponudbo, razen prek posameznih šivanih izdelkov, ki so del spominkarske ponudbe. Obstoju panoge najbolj pomaga sistemska podpora odkupovanja izdelkov slovenske tekstilne obrti in vse večja ozaveščenost kupcev o slabih učinkih hitre modne industrije. |
| **Viri in literatura** | Angelos Baš, ur., Slovenski etnološki leksikon, Mladinska knjiga, 2004.  Janez Bogataj, Mojstrovine Slovenije: Srečanja s sodobnimi rokodelci, Rokus, 1999.  <https://www.krojastvo-pohlin.si/>  <http://www.krojastvo-smigoc.si/o-nas/>  <https://www.siclj.si/izobrazevalni-programi/tekstil/izdelovalec-oblacil-spi/>  <https://www.ozs.si/sekcija-tekstilcev/o-sekciji>  <http://www.tekstilci.si/>  <https://www.ozs.si/javna-pooblastila/izobrazevanja/mojstrski-izpiti>  Zgodovina Sekcije tekstilcev pri Obrtno-podjetniški zbornici Slovenije. |